Valtteri Puustinen

Valtteri Jani Aleksi Puustinen (s. 4. kesäkuuta 1999 Kuopio) on suomalainen jääkiekkoilija, joka pelaa NHL-seura Pittsburgh Penguinsissa. Puustinen on pelipaikaltaan laitahyökkääjä. Hän laukoo oikealta.
Ura.
Seuraura.
Puustinen on KalPan kasvatti. Hän voitti seurassa kauden 2015–2016 päätteeksi B2-nuorten Suomen-mestaruuden. Puustinen ei kuitenkaan saanut kauden jälkeen paikkaa KalPan B-nuorista, kun joukkueen valmennusjohdon mielestä hän ei ollut tarpeeksi urheilullinen. Puustinen siirtyikin kaudeksi 2016–2017 HPK:n B-nuoriin.
Kesäkuussa 2018 Puustinen teki 2+1-vuotisen juniorisopimuksen HPK:n SM-liigajoukkueen kanssa. Hän pelasi ensimmäisen liigaottelunsa kauden 2018–2019 kahdeksannella kierroksella 5. lokakuuta 2018 vieraissa KooKoota vastaan. Puustinen merkittiin HPK:n nelosketjun oikeaan laitaan Filip Riskan ja Jaakko Kuusiston viereen. Hän sai ottelussa jääaikaa 5.55 minuuttia ja Puustinen keräsi ottelusta teholukeman +1. Liigauransa avausmaalin hän teki kuudennessa ottelussaan 17. lokakuuta 2018 ylivoimalla kasvattajaseuraansa KalPaa vastaan. 
Puustinen onnistui murtautumaan HPK:n liigajoukkueeseen, jossa hänen tulokaskautensa toi 47 runkosarjaottelussa kaikkiaan 10 maalia ja 13 tehopistettä ja 16 pudotuspeliottelussa kaksi maalia ja viisi tehopistettä. Kesken loppuottelusarjan Kärppiä vastaan Puustinen nostettiin sarjan toiseen otteluun HPK:n nelosketjusta suoraan ykkösketjuun Otto Paajasen ja Teemu Turusen viereen. Kuudennessa loppuottelussa 2. toukokuuta 2019 hän onnistui tekemään HPK:n 1–0-voittomaalin, joka tasoitti ottelusarjan 3–3:een. Mika Kannisto valitsi Puustisen ottelun Alumnien tähtien kakkostähdeksi. Hän voitti kauden päätteeksi Suomen-mestaruuden.
Pittsburgh Penguins varasi Puustisen seitsemännellä kierroksella 203. pelaajana . Kaudella 2019–2020 hän nousi SM-liigassa uudelle tasolle ja teki 54 runkosarjaottelussa 17 maalia ja 40 tehopistettä, joilla Puustinen oli HPK:n paras maalintekijä Jere Innalan kanssa ja toiseksi paras pistemies Cody Kunykin jälkeen. Maaliskuussa 2020 hän teki seuran kanssa vuoden mittaisen jatkosopimuksen. Saman vuoden heinäkuussa sitä jatkettiin vuodella kevääseen 2022 saakka.
Kaudella 2020–2021 Puustinen teki SM-liigan yhden kauden piste-ennätyksensä 21 maalilla ja 41 tehopisteellä, joilla hän oli HPK:n paras maalintekijä ja toiseksi paras pistemies Petri Kontiolan jälkeen. Puustinen jakoi koko SM-liigan maalipörssin kahdeksannen sijan Pelicansin Rudolf Červenýn ja Tapparan Patrik Virran kanssa.
Toukokuussa 2021 Puustinen teki kaksivuotisen NHL-tulokassopimuksen Pittsburgh Penguinsin kanssa. Syksyn harjoitusleirin päätteeksi seura lähetti hänet AHL-joukkue Wilkes-Barre/Scranton Penguinsin vahvuuteen. Puustinen nostettiin NHL:ään maaliskuussa 2022 ja teki debyyttinsä kotiottelussa Vegas Golden Knightsia vastaan. Hän pelasi kolmosketjussa Jeff Carterin ja Brock McGinnin kanssa, ja avasi pistetilinsä toisen erän alussa saatuaan syöttöpisteen Carterin tekemään 2–0-maaliin. Ottelu jäi Puustisen kauden ainoaksi NHL:ssä, sillä hän pelasi lopun kauttaan AHL:ssä. Kauden 2022–2023 Puustinen pelasi kokonaan AHL:ssä.
Joulukuussa 2023 Puustinen vakiinnutti paikkansa Penguinsin NHL-joukkueessa, ja teki ensimmäisen NHL-maalinsa vierasottelussa New York Islandersia vastaan 28. joulukuuta. Kaikkiaan kaudella 2023–2024 Puustinen pelasi NHL:ssä 52 runkosarjaottelua ja teki viisi maalia ja yhteensä 20 tehopistettä. Kauden jälkeen toukokuussa 2024 hän teki Penguinsin kanssa kaksivuotisen ja yhteensä 1,55 miljoonan dollarin arvoisen jatkosopimuksen.
Maajoukkueura.
Puustinen pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Puustinen valittiin Kanadaa vastaan pelatun puolivälieräottelun päätteeksi Suomen ottelun parhaaksi pelaajaksi. Yhteensä hän on pelannut 17 nuorten maaottelua.
Puustinen pelasi ensimmäisen A-maaottelunsa Channel One Cupin 12. joulukuuta 2019 Plzeňissä pelatussa avausottelussa Tšekkiä vastaan. Hänet merkittiin Suomen kolmosketjun oikeaan laitaan Otto Paajasen ja Eemeli Suomen viereen. Ensimmäisen A-maajoukkuemaalinsa Puustinen teki seuraavassa ottelussa 14. joulukuuta 2019 Ruotsia vastaan. Puustinen edusti Suomea MM-kilpailuissa vuonna 2021, jolloin hän voitti hopeaa. Puustinen pelasi turnauksessa kuitenkin vain kaksi ottelua. Yhteensä hän on pelannut seitsemän A-maaottelua tehden yhden maalin ja kaksi tehopistettä. Hän palaa Leijoniin vuoden 2024 MM-kisoissa.